SKRIFTLIG FORESPØRGSEL E-3464/01

af Mario Borghezio (NI) til Kommissionen

(4. januar 2002)

Om: Overdragelse af det italienske forsikringsselskab MAA Assicurazioni og krænkelse af konkurrencereglerne

De begivenheder, der gik forud for og fulgte overdragelsen af alle MAA Assicurazionis aktiviteter til forsikringsselskabet SAI (Società Assicuratrice Industriale Spa) til en symbolsk samlet pris på 1 000 ITL, vidner helt klart om en unormal fremgangsmåde.

Det skal i den sammenhæng påpeges, at forsikringsselskabet Toro Assicurazioni den 19. januar 1995 rent faktisk fremsatte et mere fordelagtigt tilbud, som indebar overtagelse af alle MAA's forsikringsaktiviteter til fordel for det sælgende firma og dermed dets aktionærer bl.a. med anerkendelse af en goodwill til en værdi, der skulle fastsættes sammen med MAA's særlige befuldmægtigede. Men MAA's særlige befuldmægtigede afviste den foreslåede aftale med Toro til åbenlys ulempe for MAA's aktionærer uden nogen form for indgriben fra de italienske forsikringskontrolmyndigheder (ISVAP), der senere godkendte SAI's overtagelse af MAA.

Ved denne overdragelse blev værdien af præmieporteføljen for eftertragtede sektorer fastsat til 8 %, mens dens markedsværdi civilretsligt var blevet vurderet til 80 %.

Det ser desuden ud til, at den særlige befuldmægtigede uberettiget har belastet MAA's reserver med cirka 120 mia. ITL og dermed har begunstiget SAI i købsforhandlingerne, hvilket bekræftedes af professor Gianluca Ottaviani i ISVAP-beretningen af 12. december 1995.

Mener Kommissionen ikke, at ISVAP ved sin manglende indgriben rent faktisk har begunstiget en overdragelse, der krænker reglerne om fri konkurrence?

Svar afgivet på Kommissionens vegne af Frederik Bolkestein

(25. februar 2002)

Kommissionen takker det ærede medlem for spørgsmålet vedrørende ISVAP's rolle ved SAI's overtagelse af hele forsikringsselskabet MAA Assicurazioni.

Kommissionen er ikke bekendt med oplysningerne fra det ærede medlem og er i færd med at indhente yderligere oplysninger, inden den kan give et fyldestgørende svar.

Kommissionen fører ikke direkte tilsyn med de enkelte forsikringsselskaber i medlemsstaterne. Hverken EF-traktaten eller EU's forsikringsdirektiver giver Kommissionen særlige beføjelser på tilsynsområdet, og Kommissionen godkender og fører heller ikke tilsyn med virksomheder, der ønsker at drive forsikringsvirksomhed. Hver enkelt medlemsstat er ansvarlig for at organisere og gennemføre dette tilsyn på nationalt plan (se f.eks. artikel 9 i Rådets direktiv 92/49/EØF af 18. juni 1992 om samordning af love og administrative bestemmelser vedrørende direkte forsikringsvirksomhed bortset fra livsforsikring og om ændring af direktiv 73/239/EØF og 88/357/EØF (tredje skadesforsikringsdirektiv(1) vedrørende overførsel af porteføljer, artikel 12, og med hensyn til kvalificeret deltagelse i forsikringsselskaber, artikel 15 i direktiv 92/49/EØF). Det er derfor først og fremmest de italienske myndigheder, der skal føre tilsyn med MAA. Alle afgørelser, der træffes over for et forsikringsselskab i henhold til de love og administrative bestemmelser, der vedtages i henhold til nærværende direktiv, kan desuden gøres til genstand for domstolsprøvelse (artikel 56 i direktiv 92/49/EØF).

Hvis en forurettet part mener, at de nationale tilsynsmyndigheder ikke har overholdt kravene i de relevante EU-direktiver, kan der anlægges sag ved de nationale domstole. De nationale domstole har kompetence til at undersøge, om en national tilsynsmyndighed ved gennemførelsen af sine tilsynsopgaver har overholdt tilsynslovgivningen. De kan også træffe foranstaltninger for at sikre, at loven overholdes. Kommissionen har til opgave at drage omsorg for, at medlemsstaterne ved gennemførelsen af sine tilsynsbeføjelser overholder forpligtelserne i de relevante EU-direktiver og ikke hindrer det indre markeds funktion.

(1) EFT L 228 af 11.8.1992.